|  |
| --- |
| PATVIRTINTA |
| Klaipėdos miesto savivaldybės |
| tarybos 2017 m. vasario 7 d. |
| sprendimu Nr. T1-43 |

**FIZINIŲ AR JURIDINIŲ ASMENŲ, PAGEIDAUJANČIŲ SKIRTI TIKSLINIŲ LĖŠŲ KLAIPĖDOS miesto SAVIVALDYBĖS teritorijoje valstybinėje žemėje ar savivaldybės valdomuose sklypuose ESANčiai susisiekimo infrastruktūrai, PASIŪLYMŲ TEIKIMO, VERTINIMO, PRIPAŽINIMO TINKAMAIS ĮGYVENDINTI ir finansavimo TVARKOS APRAŠAS**

**I SKYRIUS**

**BENDROSIOS NUOSTATOS**

1. Fizinių ar juridinių asmenų, pageidaujančių skirti tikslinių lėšų Klaipėdos miesto savivaldybės teritorijoje valstybinėje žemėje ar savivaldybės valdomuose sklypuose esančiai susisiekimo infrastruktūrai, pasiūlymų teikimo, vertinimo, pripažinimo tinkamais įgyvendinti ir finansavimo tvarkos aprašas (toliau – Tvarkos aprašas) nustato fizinių ar juridinių asmenų (toliau – pareiškėjai), pageidaujančių skirti tikslinių lėšų šių asmenų siūlomai Klaipėdos miesto susisiekimo infrastruktūrai projektuoti, rekonstruoti, statyti, taisyti (remontuoti) pasiūlymų teikimo, vertinimo ir pripažinimo tinkamais įgyvendinti tvarką.

2. Susisiekimo infrastruktūros projektas gali būti finansuojamas tik pareiškėjų perduodamomis lėšomis arba bendromis pareiškėjų ir Klaipėdos miesto savivaldybės (toliau – Savivaldybė) biudžeto lėšomis.

3. Savivaldybės biudžeto ir (ar) Kelių priežiūros ir plėtros dotacijos (programos) finansavimo lėšų dalis programos finansavimo lėšų naudojimo sąmatoje metams numatoma Savivaldybės strateginiame veiklos plane.

4. Tvarkos apraše vartojamos sąvokos:

4.1. **Kvietimas** – Savivaldybės administracijos pasiūlymas fiziniams ar juridiniams asmenims perduoti jų planuojamas skirti tikslines lėšas susisiekimo infrastruktūros projektui įgyvendinti.

4.2. **Pareiškėjas** – fizinis ar juridinis asmuo, teikiantis pasiūlymus perduoti tikslines lėšas susisiekimo infrastruktūros projektui įgyvendinti.

4.3. **Pasiūlymas** – fizinio ar juridinio asmens raštu pateiktų dokumentų, kuriais siūloma perduoti tikslines lėšas susisiekimo infrastruktūros projektui įgyvendinti, visuma.

4.4. **Susisiekimo infrastruktūros projektas** – susisiekimo infrastruktūros remontas, rekonstravimas, statyba, įskaitant projekto parengimą ir rangos darbus.

5. Kitos Tvarkos apraše vartojamos sąvokos apibrėžtos Lietuvos Respublikos kelių įstatyme, Lietuvos Respublikos kelių priežiūros ir plėtros programos finansavimo įstatyme, Lietuvos Respublikos statybos įstatyme ir kituose teisės aktuose.

**II SKYRIUS**

**PAsiūlymų TEIKimAS**

6. Savivaldybė interneto svetainėje (http://www.klaipeda.lt/) ir vietinėje spaudoje kasmet, ne vėliau kaip iki balandžio 1dienos, paskelbia kvietimą pareiškėjams teikti pasiūlymus ateinantiems ataskaitiniamsmetams ir skirti lėšas susisiekimo infrastruktūros objektams projektuoti, rekonstruoti, statyti, taisyti (remontuoti), kuriuos įgyvendinus būtų pagerintos ir palengvintos eismo ir naudojimosi infrastruktūra sąlygos. Kvietimas papildomai gali būti skelbiamas ir kituose leidiniuose, internete ar kitais būdais.

7. Pasiūlymus pareiškėjai gali teikti iki einamų metų liepos 1 d. Pasiūlymai teikiami:

7.1. elektronine forma, siunčiant visą dokumentų bylą (pasirašytą elektroniniu parašu) bendruoju Savivaldybės administracijos elektroniniu paštu info@klaipeda.lt;

7.2. popierine forma, pateikiant visus tinkamai patvirtintus dokumentus Savivaldybės administracijos Informavimo ir e. paslaugų skyriaus Vieno langelio ir e. paslaugų poskyriui, adresu: Liepų g. 11, 114 kab., Klaipėda.

8. Pasiūlyme turi būti nurodyti ir pridėti atitinkami dokumentai:

8.1. susisekimo infrastruktūros projekto aprašymas;

8.2. susisiekimo infrastruktūros projekto įgyvendinimo vieta, tikslas, nauda, paaiškinantys, kokią įtaką susisiekimo infrastruktūros projekto įgyvendinimas darys bendrai miesto susisiekimo infrastruktūrai, socialinei gerovei ir saugiam eismui;

8.3. preliminari susisiekimo infrastruktūros projekto vertė (su PVM ir be jo) pagal parengtą techninį projektą arba investicinį planą, parengtą kvalifikuoto specialisto (architekto ar statybos inžinieriaus), turinčio statybos inžinerijos arba statybos technologijų studijų krypties (šakos) kvalifikacinį laipsnį arba šių studijų krypčių (šakų) studijų rezultatus atitinkančios kitos krypties (šakos) kvalifikacinį laipsnį, arba kitą išsilavinimą ar baigusio universitetinės menų studijų srities architektūros krypties studijas ir įgijusio architektūros krypties kvalifikacinį laipsnį arba lygiavertę aukštojo mokslo kvalifikaciją;

8.4. siūlomas perduoti tikslinių lėšų dydis (eurais ir procentais nuo preliminarios viso susisiekimo infrastruktūros projekto vertės su PVM).

9. Pareiškėjai su pasiūlymu ir privalomais pateikti dokumentais gali pateikti ir kitus papildomus dokumentus, kurie, jų manymu, gali būti svarbūs vertinant susisiekimo infrastruktūros projektą.

10. Iškilus su pasiūlymo vertinimu ir (arba) susisiekimo infrastruktūros projekto vykdymu ar pareiškėjo veikla susijusiems klausimams, Savivaldybė gali prašyti pateikti papildomą informaciją ar dokumentus.

**III SKYRIUS**

**PASIŪLYMŲ VERTINIMAS IR SUSISIEKIMO INFRASTRUKTŪROS** **PROJEKTŲ PRIPAŽINIMAS TINKAMAIS ĮGYVENDINTI**

11. Pasiūlymus vertina Savivaldybės administracijos Investicijų ir ekonomikos departamento Statybos ir infrastruktūros plėtros skyrius (toliau – Statybos ir infrastruktūros plėtros skyrius), kuris iki rugpjūčio 31 d. išnagrinėja ir įvertina pasiūlymų atitiktis Tvarkos aprašo 12 punkto reikalavimams, 14 punkte nustatytiems kriterijams ir jų lyginamiesiems svoriams.

12. Gautų pasiūlymų pirminis vertinimas (I etapas):

12.1. susisiekimo infrastruktūros projekto tikslas – naudoti lėšas susiekimo infrastruktūrai projektuoti, statyti, rekonstruoti, taisyti (remontuoti);

12.2. atitiktis kitiems teisės aktams;

12.3. techninė galimybė įgyvendinti pasiūlymą;

12.4. objektas aptarnauja švietimo, vaikų ugdymo ir užimtumo, socialines paslaugas teikiančias įstaigas arba tarnauja ne mažiau kaip 10 gyvenamųjų namų ir (ar) negyvenamųjų pastatų;

12.5. pagal galiojančius teritorijų planavimo dokumentus joks fizinis ar juridinis asmuo nėra įpareigotas įrengti pasiūlyme numatytos infrastruktūros;

12.6. ar pateikta preliminari susisiekimo infrastruktūros projekto vertė pagrįsta.

13. Pasiūlymai, kurie neatitinka Tvarkos aprašo 12 punkte nustatytų visų reikalavimų, yra neįtraukiami į pasiūlymų eilę, ir apie tai pareiškėjas informuojamas raštu, nurodant atmetimo priežastis.

14. Jeigu nustatoma, kad pasiūlymai atitinka Tvarkos aprašo 12 punkte nustatytus reikalavimus, pasiūlymai vertinami pagal 15 balų sistemą (II etapas). Pasiūlymų įvertinimo balas apskaičiuojamas pagal formulę:

*K=K1+K2+K3+K4+K5+K6+K7 +K*8,kur:

*K1* – prie susisiekimo infrastruktūros objekto esančių sklypų, turinčių tiesioginį pateikimą į susisiekimo infrastruktūros objektą nuovažomis, esamo užstatymo kriterijus:

|  |  |  |
| --- | --- | --- |
| Užstatymas procentais | Koeficiento dydis |  |
| 100 | 2 |  |
| 90 | 1,8 |  |
| 80 | 1,6 |  |
| 70 | 1,4 |  |
| 60 | 1,2 |  |
| 50 | 1 |  |
| 40 | 0,8 |  |
| 30 | 0,6 |  |
| 20 | 0,4 |  |
| 10 | 0,2 | ; |

*K2* – susisiekimo infrastruktūros projekto aptarnaujamų pastatų ir darbo vietų skaičiaus kriterijus kiekvienam 100 tūkst. eurų investicijų (pagal skaičiuojamą sąmatą ir (ar) investicinį planą):

|  |  |  |
| --- | --- | --- |
| Gyvenamųjų namų ir darbo vietų skaičius 100 tūkst. eurų, vnt. | Koeficiento dydis |  |
| 100 ir daugiau | 1 |  |
| 90 | 0,9 |  |
| 80 | 0,8 |  |
| 70 | 0,7 |  |
| 60 | 0,6 |  |
| 50 | 0,5 |  |
| 40 | 0,4 |  |
| 30 | 0,3 |  |
| 20 | 0,2 |  |
| 10 | 0,1 | ; |

*K3* – privačių investuotojų finansinio prisidėjimo prie susisiekimo infrastruktūros projekto kriterijus:

|  |  |  |
| --- | --- | --- |
| Prisidėjimo dydis procentais | Koeficiento dydis |  |
| 60 ir daugiau | 6 |  |
| 50 | 5 |  |
| 40 | 4 |  |
| 30 | 3 |  |
| 20 | 2 |  |
| 10 | 1 | ; |

*K4* – teigiama susisiekimo infrastruktūros projekto nauda Klaipėdos miesto socialinei gerovei (kelias (gatvė) ves prie visuomeninių objektų: švietimo įstaigų, kultūros centrų, lankytinų vietų),

kai tokių objektų yra 1 ir daugiau – kriterijaus reikšmė *K4=1,*

kai tokių įstaigų nėra – kriterijaus reikšmė *K4=0;*

*K5* –teigiama susisiekimo infrastruktūros projekto įtaka saugiam eismui (šaligatviai, pėsčiųjų takai, pėsčiųjų perėjos, autobusų sustojimo vietos, pavojingų kelio ruožų apšvietimas, greičio slopinimo priemonės) tame kelyje *K*5= *0-0,5;*

K6 – darbų tęstinumas. Vertinama, ar yra projektinė dokumentacija, ar yra pradėti darbai pagal ankstesnius projektus (įrengtos inžinerinės komunikacijos). Jei šis faktorius yra, tai *K6=2*, jei ne – *K6=0;*

K7 – viešojo transporto plėtros kriterijus: jei teritorijų planavimo dokumentuose numatoma, kad šia gatve ateityje važiuos viešasis transportas, K7=0,5, jei viešojo transporto judėjimas nenumatomas, – *K7=0;*

*K8 –* laiko, praėjusio nuo pirmosios paraiškospateikimo, vertinimo kriterijus (metais). Jei, pateikus paraišką, ji yra nepatenkinama ir kitais metais pateikiama pakartotinai, skiriama 0,5 balo už antruosius ir kiekvienus metus, kai paraiška netenkinama, ne daugiau kaip 2 balus, *K*8= *0 ÷ 2.*

15. Statybos ir infrastruktūros plėtros skyrius, įvertinęs pasiūlymus, parengia išvadas dėl kiekvieno pasiūlymo pripažinimo tinkamu įgyvendinti. Jeigu nustatoma, kad susisiekimo infrastruktūros projektas gali būti finansuojamas bendromis pareiškėjo ir programos finansavimo lėšų naudojimo sąmatos lėšomis, išvadoje dėl pasiūlymo tinkamumo įgyvendinti kartu siūlomas ir skirtinų iš šios sąmatos lėšų dydis.

16. Statybos ir infrastruktūros plėtros skyrius per 3 (tris) darbo dienas nuo Tvarkos aprašo 11 punkte numatyto termino pabaigos sudaro bendrą pasiūlymų eilę, į kurią įtraukiami tik tie pasiūlymai, kurių įvertinimo balas yra ne mažesnis nei 5,9 balo, ir pateikia Savivaldybės administracijos direktoriui bendrą pasiūlymų eilę bei išvadas dėl šių pasiūlymų pripažinimo tinkamais įgyvendinti.

17. Jei keli pasiūlymai surenka vienodą įvertinimo balą *K*, pirmenybė teikiama tiems pasiūlymams, kurių teigiama įtaka Klaipėdos miesto susisiekimo infrastruktūrai *(K4)* yra didesnė. Jei ir šis kriterijus neleidžia nustatyti pirmumo teisės, pirmenybė teikiama tam pasiūlymui, kuriame privačių investuotojų finansinio prisidėjimo prie susisiekimo infrastruktūros projekto kriterijus *(K3)* didesnis.

18. Savivaldybės administracijos direktorius vertina pasiūlymus ir parengia Savivaldybės tarybos sprendimo projektą dėl pasiūlymo (-ų) pripažinimo tinkamu (-ais) įgyvendinti ir dėl lėšų, skiriamų iš programos finansavimo lėšų naudojimo sąmatos, dydžio, remdamasis Statybos ir infrastruktūros plėtros skyriaus sudarytu bendru pasiūlymų sąrašu. Šis sprendimo projektas teikiamas svarstyti Savivaldybės tarybai.

19. Savivaldybės tarybai pripažinus pasiūlymą (-us) tinkamu (-ais) įgyvendinti, Savivaldybė siūlo pareiškėjui per 5 (penkias) darbo dienas sudaryti susisiekimo infrastruktūros projekto finansavimo sutartį, per 20 (dvidešimt) darbo dienų nuo sutarties pasirašymo pervesti skaičiuotinas susisiekimo infrastruktūros projekto lėšas į Savivaldybės sąskaitą. Sudarius sutartį ir gavusi lėšas, Savivaldybė organizuoja susisiekimo infrastruktūros projekto įgyvendinimą Lietuvos Respublikos viešųjų pirkimų įstatymo ir kitų teisės aktų nustatyta tvarka.

20. Parinkus susisiekimo infrastruktūros projekto įgyvendinimo rangovą ir nustačius tikslią susisiekimo infrastruktūros projekto įgyvendinimo darbų kainą, šalys sutikslina savo įmokų dalis (procentais). Jei po konkurso suma didesnė už skaičiuotiną susisiekimo infrastruktūros projekto kainą, pareiškėjui siūloma įmokėti į Savivaldybės pajamų įmokų sąskaitą susisiekimo infrastruktūros projekto finansavimo sutartyje numatytas perduoti tikslines lėšas sutartyje numatytais terminais. Jei pareiškėjas atsisako įmokėti trūkstamas lėšas, Savivaldybės administracijos direktorius priima sprendimą dėl susisiekimo infrastruktūros projekto įgyvendinimo. Pripažinus pasiūlymą netinkamu įgyvendinti, Savivaldybė lėšas grąžina pareiškėjui. Jei rangos sutarties suma yra mažesnė negu skaičiuotina susisiekimo infrastruktūros projekto suma, Savivaldybė perteklines lėšas grąžina pareiškėjui.

21. Tvarkos aprašo 14 punktas taikomas ir nustatant prioritetus susisiekimo infrastruktūros projektams, įgyvendinamiems Savivaldybės biudžeto lėšomis. Šiuo atveju nevertinamas koeficientas K3. Pagal 14 punktą sudaroma prioritetų eilė, o susisiekimo infrastruktūros projektų atranka vykdoma vadovaujantis Investicijų projektų planavimo, rengimo ir įgyvendinimo aprašu, patvirtintu Klaipėdos miesto savivaldybės administracijos direktoriaus 2015 m. spalio 19 d. įsakymu Nr. AD1‑3066.

**IV SKYRIUS**

**ATSAKOMYBĖ**

22. Už pasiūlyme ir kituose dokumentuose pateiktų duomenų teisingumą atsako juos pateikęs pareiškėjas.

**V SKYRIUS**

**BAIGIAMOSIOS NUOSTATOS**

23. Su tikslinių lėšų skyrimu susiję, bet Tvarkos apraše nereglamentuoti klausimai sprendžiami vadovaujantis teisės aktais.

24. Tvarkos aprašas gali būti pakeistas ar panaikintas Savivaldybės tarybos sprendimu.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_